Foto: Dmitriy Azarov / Kommersant’ Rossiya prezidenti Vladimir Putin huquq-tartibot idoralaridan 30 ga yaqin yuqori lavozimdagi shaxslarni o‘z lavozimlaridan bo‘shatdi. Bu haqda o‘z manbalariga iqtibos keltirgan holda “Kommersant” nashri xabar berdi. Ma’lum qilinishicha, bu haqidagi 425-sonli farmon Putin tomonidan 7 sentyabrda imzolangan. Xususan, o‘z lavozimlaridan Rossiya tergov qo‘mitasining Qrim bo‘yicha bosh tergov boshqarmasi rahbari, adliya general-leytenanti Mixail Nazarov va Dog‘iston bo‘yicha bosh tergov boshqarmasi rahbari, adliya general-leytenanti Sergey Dubrovin bo‘shatilgan. Bundan tashqari, Dubrovinning birinchi o‘rinbosari Tugay Tugayev ham o‘z lavozimidan olingan. Ba’zi ma’lumotlarga ko‘ra, Dubrovin va Tugayevning bo‘shatilishi Qorachay-Cherkesdan sobiq senator Rauf Arashukov va uning otasi tomonidan tashkil etilgan jinoiy to‘da ishining tergovi bilan bog‘langan. Shu bilan birga yangi tayinlovlar amalga oshirilgan.